Title: Navrh
Author: Chren
Last saved by: Orlovský
Company: SLM

III.
Návrh na zmenu
v prílohe č. 1 „Projekty výskumu a vývoja odporúčané na riešenie“
k materiálu k uzneseniu vlády SR č. 834/2000

	V rámci plnenia uznesenia vlády SR č. 834/2000-B.3. bola dňa 3. 12. 2000 uzatvorená Zmluva o poskytnutí finančných prostriedkov medzi Ministerstvom školstva Slovenskej republiky a Úradom pre normalizáciu, metrológiu a skúšobníctvo Slovenskej republiky. Podľa tejto zmluvy MŠ SR poskytne ÚNMS SR v rokoch 2000-2003 finančné prostriedky v celkovej výške 6,9 mil. Sk na riešenie úloh:
1.	Realizácia a prenos jednotky prietoku a pretečeného množstva technických kvapalín (úloha č. 3 menovitého zoznamu úloh uvedených v prílohe č. 1 „Projekty výskumu a vývoja odporúčané na riešenie“ k materiálu k uzneseniu vlády SR č. 834/2000);
2.	Zvýšenie presnosti merania množstva zemného plynu pri prevádzkových tlakoch nad 0,3 MPa zabezpečením metrologickej nadväznosti meradiel v rámci SR (úloha č. 4 menovitého zoznamu úloh uvedených v prílohe č. 1 „Projekty výskumu a vývoja odporúčané na riešenie“ k materiálu k uzneseniu vlády SR č. 834/2000);
Uvedené úlohy boli zaradené do ročných plánov činnosti riešiteľskej organizácie – Slovenského metrologického ústavu. 

Predmetné uznesenie vlády SR ukladá zabezpečiť realizáciu programov a kontrolu využitia finančných prostriedkov získaných privatizáciou. Stav riešenia týchto úloh je nasledovný:
1.	Realizácia a prenos jednotky prietoku a pretečeného množstva technických kvapalín
Cieľom projektu je výstavba transportovateľného zariadenia nadviazaného na národný etalón SR  určeného pre zabezpečenie nadväznosti a kontroly systémov meracích zostáv, čím sa umožní zníženie strát, spôsobených meraním na preberacích staniciach kvapalných uhľovodíkov  v hodnotách o 0,1 až 0,2 % objemového množstva. 
V rámci tohto projektu bola uskutočnená 13. 7. 2001 vstupná oponentúra za účasti Úradu pre normalizáciu, metrológiu a skúšobníctvo SR, Slovenského metrologického ústavu, Ministerstva školstva SR, Ministerstva financií SR, oponentov z Českého metrologického inštitútu a Vysokého učení technického v Brne a realizátorských organizácií Slovnaft a. s. a Transpetrol. V súčasnosti práce na tomto projekte prebiehajú podľa harmonogramu a podľa záverov vstupného oponentského konania.
2.	Zvýšenie presnosti merania množstva zemného plynu pri prevádzkových tlakoch nad 0,3 MPa zabezpečením metrologickej nadväznosti meradiel v rámci SR
Cieľom projektu bol výber, výskum a vývoj cenovo najvhodnejšieho meracieho zariadenia, ktoré pracuje so zemným plynom v rozsahu prevádzkových tlakov nad 0,3 MPa.
Zariadenie by umožnilo znížiť chybu merania zemného plynu plynomerom z hodnoty ±1 %, ktorá je zabezpečená doterajším metrologickým zabezpečením so vzduchom pri atmosferickom tlaku, na hodnotu nižšiu ako je 0,7 % z meranej hodnoty pretečeného objemu plynu pri prevádzkových podmienkach. Zariadenie malo byť navrhnuté tak, aby ho bolo možné inštalovať a používať v meracom systéme prepúšťania tranzitnej sústavy na podzemné zásobníky.
Realizátorskou organizáciou v tomto projekte mal byť Slovenský plynárenský priemysel, š. p.,  ktorý mal zabezpečiť budovanie meracieho systému prepúšťania tranzitnej sústavy na podzemné zásobníky a pripojenie skúšobného zariadenia k tomuto meraciemu systému.
V priebehu formovania projektu došlo k radikálnym zmenám zo strany realizátora – Slovenský plynárenský priemysel, š. p., ktorý ich odôvodnil nasledovne:
a)	SPP, š. p. nie je v súčasnosti pripravený na projekt budovania skúšobne na vysoký tlak, tak aby bola skúšobňa funkčná pre celý rozsah meradiel používaných v SPP, š. p. (investícia zo strany predkladateľa projektu by musela byť vyššia),
b)	SPP, š. p. nemá dobudovaný systém inovácie samotných meradiel na vysokotlakej sieti,
c)	vzhľadom na pripravovanú privatizáciu a možnú zmenu štruktúry podniku nie je vhodná doba na náhradu existujúcich nízkotlakých skúšobní v SPP, š. p. systémom vysokotlakým.
Na základe zistených skutočností v oblasti merania zemného plynu bol vypracovaný nový projekt a to v oblasti merania pretečeného množstva tlakom skvapalnených uhľovodíkov (LPG):
Názov projektu:
„Zvýšenie presnosti merania množstva tlakom skvapalnených uhľovodíkov pri prevádzkových tlakoch do 2 MPa zabezpečením metrologickej nadväznosti meradiel v rámci SR“.
Cieľom navrhovaného projektu je výber, návrh, projekčné spracovanie a výroba skúšobného zariadenia, ktorým sa bude vykonávať skúška meradiel a meracích zostáv na  meranie pretečeného množstva skvapalnených plynov v prevádzkových podmienkach. Zariadenie bude pracovať s propánom a so zmesami propánu s butánom pri tlaku do 2 MPa, s rozsahom prietokov od 4 do 80 dm^3/min, prípadne až do 400 dm^3/min. Rozšírená neistota merania pretečeného objemu bude lepšia ako 0,15 % na úrovni referenčného etalónu a 0,3 % na úrovni pracovných etalónov. Realizáciou zariadenia sa podstatne skráti čas skúšania a znížia sa náklady na skúšky v rámci schvaľovania typu i overovania meradiel o sumu 5 až 40 tis. Sk na každú skúšku, za súčasného zvýšenia presnosti merania pretečeného množstva tlakom skvapalnených uhľovodíkov. Zariadenie umožní znížiť chyby merania pretečeného množstva skvapalnených plynov výdajnými stojanmi LPG a meracími zostavami na cisternových automobiloch z terajšej hodnoty ± 1 % na hodnotu lepšiu ako ± 0,6 %.
Dôvodom urgentného riešenia metrologického zabezpečenia meradiel v oblasti skvapalnených uhľovodíkov je súčasný veľký nárast počtu automobilov používajúcich ako palivo LPG a s tým súvisiaci rýchly rast počtu čerpacích staníc na LPG (dnešný stav cca 100 čerpacích staníc sa v priebehu niekoľkých rokov zdvoj - až strojnásobí. Predpokladá sa, že v SR bude rovnaký vývoj, akým už prešla Česká republika. Metrologická nadväznosť týchto meradiel sa v súčasnosti zabezpečuje v zahraničí, často pomocou simulačných kvapalín. Ide o veľmi nepružný spôsob riešenia, ktorý je naviac finančne náročný pre dodávateľské firmy. 
Základným cieľom úlohy je vývoj a výstavba skúšobného zariadenia, vrátane zabezpečenia metrologickej nadväznosti, ktoré by umožnilo vykonávať skúšky meradiel v podmienkach blízkych prevádzkovým podmienkam merania. Týmto sa dosiahne zvýšenie presnosti merania množstva skvapalnených plynov v priemere o 0,4 % z meraného množstva, čo predstavuje spresnenie bilancie spotreby LPG o 6,5 mil. Sk pri predpokladanej spotrebe SR na úrovni 50 tis. ton (cca 91 tis. m^3) ročne. Zvýšenie presnosti zároveň umožní presnejšie stanovenie výšky daňových odvodov za prepravované, skladované a distribuované skvapalnené plyny. Tiež sa dosiahne rýchlejšie identifikovanie porúch a strát pri skladovaní a distribúcii kvapalných plynov, čo má v prípade únikov kvapalnej, resp. plynnej fázy priaznivý dopad na zvýšenie bezpečnosti i na životné prostredie. V neposlednom rade sa riešením úlohy zabezpečí plnenie požiadaviek smerníc rady Európskej únie č. 77/313 a 82/625, ktoré už boli implementované do metrologickej legislatívy Slovenskej republiky.
Spoluriešiteľskou organizáciou je Slovenská legálna metrológia, ktorá bude priamo zabezpečovať sekundárnu etalonáž v predmetnej oblasti merania v rámci SR. 
Realizátorskou organizáciou je firma Probugas a. s., ktorá zabezpečí vhodné priestory pre inštaláciu skúšobného zariadenia a finančne sa bude podieľať na hlavných uzloch strojno-technologického zariadenia skúšobne.
Navrhovaný postup prác sleduje dodržanie pôvodnej doby riešenia projektu - do júla 2003, pričom náklady na realizáciu projektu zostávajú nezmenené.
Prvá etapa projektu:
Spracovanie parametrov skúšobného zariadenia, výber vhodného miesta na inštaláciu, spracovanie najvhodnejších variantov zariadenia.
Druhá etapa projektu:
Výber vhodnej varianty skúšobného zariadenia, upresnenie technických parametrov.
Tretia etapa projektu:
Spracovanie výrobnej dokumentácie skúšobného zariadenia.
Štvrtá etapa projektu: 
Výber výrobcu, zmluvné vzťahy s výrobcom  a odsúhlasenie nákupu častí skúšobného zariadenia
Piata etapa projektu:
Výroba, kompletizácia a inštalácia skúšobného zariadenia.
Šiesta etapa projektu:
Funkčné skúšky, uvedenie zariadenia do prevádzky.
Vstupná oponentúra tohto projektu sa uskutočnila 13. 7. 2001 za účasti Úradu pre normalizáciu, metrológiu a skúšobníctvo SR, Slovenského metrologického ústavu, Ministerstva školstva SR, Ministerstva financií SR, oponentov z Českého metrologického inštitútu a Vysokého učení technického, Brno a organizácií Progas, spol. s r. o. a  Probugas a. s.. Po posúdení  pripravenosti vedecko-technického projektu účastníci oponentského konania potvrdili naplnenie podmienok a priorít stanovených vo vzťahu k priemyselným odvetviam SR, ako aj reálnosť a aktuálnosť využitia očakávaných výsledkov riešenia projektu, potvrdenú koncepčnými zámermi nositeľa projektu – riešiteľského pracoviska, ako aj podnikateľskými zámermi realizačnej sféry. 
Na základe vyššie uvedených dôvodov sa navrhuje:
úlohu č. 4 v menovitom zozname úloh uvedených v prílohe č. 1 „Projekty výskumu a vývoja odporúčané na riešenie“ k materiálu k uzneseniu vlády SR č. 834/2000 v znení:
„Zvýšenie presnosti merania množstva zemného plynu pri prevádzkových tlakoch nad 0,3 MPa zabezpečením metrologickej nadväznosti meradiel v rámci SR“
nahradiť úlohou:
„Zvýšenie presnosti merania množstva tlakom skvapalnených uhľovodíkov pri prevádzkových tlakoch do 2 MPa zabezpečením metrologickej nadväznosti meradiel v rámci SR“.
Prílohy:
1.	Návrh nového vedeckotechnického projektu
2.	Zápis a závery z úvodného oponentského konania projektu s prílohami
3.	Stanovisko Ministerstva financií SR
4.	Stanovisko Ministerstva školstva SR